ЂУЛИЋИ IV
И ти си храбра била 
— Ох довео те Бог — 
Записала си име 
Сред кама студеног. 

Записала си име 
Злаћаном руком ту, 
И скинула си тиме 
Ту страшну уклетву. 

И подигла си цркву 
Кô тврди неки град, 
Оживела си веру, 
Пробудила си над. 

Распламтела си љубав, 
И разлила си сјај 
Задахнула си цвеће, 
Повратила си мај. 

Отворила си чесме 
Кроз горе убаве, 
Оснажила си песме 
Да славу прославе. 

Дочарали си птице 
Да лете по цвећу, 
Славуји да се с мојом 
Песмом надмећу.

Извори 

 Јован Јовановић Змај: Одабрана дела, књига 1, страна 175-176 , Матица српска, Нови Сад.